**PLOKŠČIAPĖDYSTĖS PROFILAKTIKA IKIMOKYKLINĖJE ĮSTAIGOJE**

               Kaip ir kitų susirgimų, plokščiapėdystės yra lengviau išvengti, nei ją išgydyti. Gerų rezultatų galima tikėtis, kai vyksta komandinis darbas – tėvai supažindinami su plokščiapėdystės profilaktikos priemonėmis. Tuo būdu siekiame profilaktikos tęstinumo namuose.

              Viena iš plokščiapėdystės profilaktikos priemonių, nereikalaujanti ypatingų pastangų yra tinkamas avalynės parinkimas. Vaikai turi avėti patogia, kojos dydį ir pilnumą atitinkančia avalyne.

               Kad tinkamai formuotųsi vaikų kaulinis audinys svarbu vaikui gauti pakankamai vitamino D, reikalingo kalcio įsisavinimui organizme. Todėl vaikams sveika būti saulėje, vaikščioti basomis nelygiu paviršiumi.

**VAIKŲ KŪRYBIŠKUMO UGDYMAS ATLIEKANT PLOKŠČIAPĖDYSTĖS PROFILAKTIKĄ**

           Vaikų plokščiapėdystės profilaktika mūsų įstaigoje atliekama žaismingai, kūrybiškai. Vaikai, susėdę ratu, patys kuria pasakas,atlikdami įvairius judesius kojomis. Viena iš įdomesnių pasakų – „Kelionė į mišką“.

Kartą vaikai išėjo pasivaikščioti į mišką (atsisėdę, pirštų galais eina į mišką), Staiga nukrenta, valosi (braukia kojomis per blauzdas). Žvalgosi, kas vyksta miške (kulnai remiasi į kilimą, judina kojų pirštus). Susitinka kiškį (šokinėja pirštų galiukais, kulnai pakelti nuo grindų), vaišina jį morkomis (kelia abi suglaustas pėdas ir duoda kiškiui vaišes) ir t.t.

   Šį siužetą galima vystyti iki begalybės. Vaikai pasakoja, ką dar galima sutikti miške, kuo sutiktus žvėrelius galima pavaišinti.

       Dažnai siužetus kuriame iš mūsų gyvenimo: „Einame į parduotuvę“, „Pas močiutę kaime“, „Kelionė prie jūros“, „Zoologijos sodo gyventojai“ ir t.t.

     Vaikams patinka siužetiniai užsiėmimai, nes patys juose ne tik atlieka pratimus, bet ir kuria scenarijų. Taip gimė „Kojyčių teatras“. Pedagogams, vaikams, tėveliams, svečiams parodėme keletą spektakliukų: „Vabaliukai“, „Kiškio rūmai“, „Aš miškelin nuėjau, pasakėlėn patekau“. Kūrybiškai atliekant kojyčių mankštas, ugdosi visos kompetencijos: vaikai bendrauja tarpusavyje, lavėja kalba, plečiasi pažinimas, ugdosi meniniai gebėjimai.

*Paruošė:*

*Kauno lopšelio – darželio „Rasytė“*

*kūno kultūros pedagogė metodininkė Kristina Geišienė*

*direktorės pavaduotoja ugdymui*

*Remigija Kasputienė*